钦定古今图书集成/理学汇编/文学典/第177卷 > 《徐师曾文体明辩》 > 《答钱公辅学士书》王安石
## 钦定古今图书集成/理学汇编/文学典/第177卷 > 《徐师曾文体明辩》 > 《答钱公辅学士书》王安石

比蒙以铭文见属。足下于世为闻人力足以得显者，
铭父母以属于不腆之文，似其意非苟然，故辄为之
而不辞不图乃犹未副所欲，欲有所增损，鄙文自有
意义，不可改也。宜以见还，而求能如足下意者为之
耳。家庙以今法准之，恐足下未得立也。足下虽多闻，
要与识者讲之。如得甲科为通判，通判之署有池台
竹木之胜，此何足以为太夫人之荣，而必欲书之乎？
贵为天子，富有天下，苟不能行道，适足以为父母之
羞，况一甲科通判，苟粗知为词赋，虽市井小人皆可
以得之，何足道哉！何足道哉！故铭以谓闾巷之士，以
为太夫人荣，明天下有识者不以置悲欢荣辱于其
心也。太夫人能异于闾巷之士，而与天下有识同，此
其所以为贤而宜铭者也。至于诸孙，亦不足列，孰有
五子而无七孙者乎？七孙业之有可道，固不宜略。若
皆儿童，贤不肖未可知，列之于义何当也？诸不具道，
计足下当与有识者讲之。南去逾远，君子惟顺爱自
重。